TIBBIYOT-SANITARIYA BIRLAShMASI TO‘G‘RISIDA

Vazirlar Mahkamasi qaror qiladi:
 1. Tibbiyot-sanitariya birlashmasi ilovaga muvofiq tarkibda O‘zbekiston Respublikasi Sog‘liqni saqlash vazirligi huzuridagi Tibbiyot-sanitariya birlashmasiga aylantirilsin.
 2. O‘zbekiston Respublikasi Sog‘liqni saqlash vazirligi huzuridagi Tibbiyot-sanitariya birlashmasi to‘g‘risidagi Nizom tasdiqlansin (ilova qilinmoqda).
 3. O‘zbekiston Respublikasi Sog‘liqni saqlash vazirligi shtat jadvaliga qo‘shimcha ravishda vazirning o‘rinbosari — Tibbiyot-sanitariya birlashmasi boshlig‘i lavozimi kiritilsin.
 4. O‘zbekiston Respublikasi Moliya vazirligi, Istiqbolni belgilash va statistika davlat qo‘mitasi mazkur qarorning ilovasida qayd etilgan sog‘liqni saqlash va sanatoriy-kurort davolash muassasalarida ovqatlanish, dori-darmonlar uchun xarajatlarning hozirgi vaqtda amal qiluvchi hisob-kitob me’yorlarini hamda moddiy-texnika ta’minoti sharoitlarini saqlab qolsinlar.
 5. O‘zbekiston Respublikasi Prezidenti huzuridagi Vazirlar Mahkamasining “O‘zbekiston SSR Vazirlar Kengashi Ishlar boshqarmasining Tibbiyot-sanitariya birlashmasi to‘g‘risida” 1991-yil 9-iyuldagi 184-son qarori o‘z kuchini yo‘qotgan deb hisoblansin.
 Tibbiyot-sanitariya birlashmasi apparati
 Markaziy klinik kasalxona, Pochta ko‘chasi, 40
 Birlashgan markaziy klinik kasalxona, Ashxobod ko‘chasi, 3
 Poliklinika, Frunze ko‘chasi, 3
 Markaziy poliklinika va kechiktirib bo‘lmaydigan tez yordam stansiyasi, Jukovskiy ko‘chasi, 67
 Xo‘jalik hisobidagi markaziy dorixona, Jukovskiy ko‘chasi, 67
 Yaltadagi “O‘zbekiston” sanatoriysi
 Kislovodskdagi “O‘zbekiston” sanatoriysi
 Sochidagi “O‘zbekiston” sanatoriysi
 Toshkent viloyatidagi “Qibray” sanatoriysi
 Sanepidstansiya, Jukovskiy ko‘chasi, 65
 Markazlashtirilgan avtobaza 
 Esentuki shahridagi qurilish direksiyasi
 Bolalar bog‘chasi, Jukovskiy ko‘chasi, 67
 Bolalar bog‘chasi, Binokor ko‘chasi, 20
 1. Tibbiyot-sanitariya birlashmasi mazkur Nizom va O‘zbekiston Respublikasining mavjud qonunchilik aktlari asosida faoliyat ko‘rsatadi.
 2. Tibbiyot-sanitariya birlashmasi o‘ziga qarashli muassasalar va tashkilotlar faoliyatiga rahbarlikni amalga oshiradi hamda ularning ish sifati uchun javob beradi, tasdiqlangan nomenklaturaga muvofiq biriktirilgan kontingentga sanatoriy-kurort yordami ko‘rsatadi. Kontingentni belgilash va uning sanatoriy-kurort ta’minoti O‘zbekiston Respublikasi Prezidenti devoni Ishlar boshqarmasi va Tibbiyot-sanitariya birlashmasi ishlari bo‘yicha respublika komissiyasi tomonidan amalga oshiriladi.
 O‘zbekiston Respublikasi Sog‘liqni saqlash vazirligi Tibbiyot-sanitariya birlashmasining sanatoriy-kurort va davolash-profilaktika faoliyatiga, uning xodimlari malakasini oshirishga uslubiy rahbarlikni amalga oshiradi.
 3. Birlashma qaramog‘ida davolash-profilaktika, sanatoriy-kurort muassasalari, xo‘jalik tashkilotlari va boshqa tashkilotlar mavjuddir. Tasarrufidagi muassasalar va tashkilotlarning majburiyatlari bo‘yicha Birlashma moddiy javob bermaydi.
 4. Birlashma boshlig‘ining o‘rinbosarlarini tanlash va joy-joyiga qo‘yish birlashma boshlig‘ining taqdimnomasi bo‘yicha O‘zbekiston Respublikasi Prezidenti devoni Ishlar boshqarmasi va Sog‘liqni saqlash vazirligi tomonidan amalga oshiriladi.
 5. Tasarrufidagi muassasalar rahbarlarini ishga tayinlash va ozod qilish O‘zbekiston Respublikasi Prezidenti devoni Ishlar boshqarmasi va Sog‘liqni saqlash vazirligi bilan kelishilgan holda birlashma boshlig‘i tomonidan amalga oshiriladi.
 6. Tibbiyot-sanitariya birlashmasi yuridik shaxs hisoblanadi, mustaqil balansga, o‘z nomi ko‘rsatilgan dumaloq muhrga va bank muassasalarida o‘z schyotiga ega bo‘ladi.
 Quyidagilar Tibbiyot-sanitariya birlashmasining bosh vazifalari hisoblanadi:
 biriktirilgan kontingentga yuqori malakali ixtisoslashtirilgan tibbiy yordam ko‘rsatish va sanatoriy-kurort ta’minotini tashkil qilish;
 biriktirilgan kontingent salomatligini muhofaza qilishda profilaktik yo‘nalishni rivojlantirish bo‘yicha tadbirlarni amalga oshirish;
 yuqumli va yuqumsiz kasalliklarning hamda ovqatdan zaharlanishning oldini olish va ularni kamaytirish tadbirlarini o‘tkazish;
 birlashma tomonidan xizmat ko‘rsatiladigan davolash-profilaktika muassasalarida va obyektlarida zarur sanitariya-epidemiologiya sharoitlarini ta’minlash;
 birlashmaning davolash-profilaktika muassasalarini va kontingentni davolash vositalari, bakteriyali, virusga qarshi preparatlar va boshqa tibbiy buyumlar bilan ta’minlash;
 fan va ilg‘or tajriba yutuqlarini tibbiyot amaliyotiga joriy etish, shuningdek, mehnatni ilmiy tashkil etish, tasarrufidagi muassasalarda tibbiyot xodimlari malakasini oshirishni ta’minlash, ilg‘or xodimlarning bilimi va tajribasidan yaxshiroq foydalanish uchun sharoitlar yaratish;
 Tibbiyot-sanitariya birlashmasi tizimida tegishli bo‘limlar mavjud bo‘lmagan taqdirda ilmiy-tadqiqot institutlari va respublika markazlari bilan shartnoma tuzish asosida kontingentning Sog‘liqni saqlash vazirligi tizimidagi boshqa davolash-profilaktika muassasalarida stansionar davolanishini ta’minlash.
 Tibbiyot-sanitariya birlashmasi o‘ziga yuklatilgan vazifalarga muvofiq quyidagi funksiyalarni bajaradi:
 o‘ziga bo‘ysunuvchi davolash-profilaktika, sanatoriy-kurort, sanitariya-profilaktika muassasalari va tashkilotlari faoliyatiga umumiy rahbarlikni va nazoratni amalga oshiradi hamda ishda ularga yordam ko‘rsatadi;
 oldini oluvchi va joriy sanitariya nazoratini amalga oshiradi, shuningdek, birlashma tizimida va uning nazorati ostidagi obyektlarda epidemiyaga qarshi tadbirlarni o‘tkazadi;
 biriktirilgan kontingent salomatligining ahvolini o‘rganadi, kasalliklar, nogironlik va o‘limning oldini olish va ularni kamaytirish tadbirlarini ishlab chiqadi va amalga oshiradi;
 biriktirilgan kontingentga davolash-profilaktika, sanatoriy-kurort xizmati ko‘rsatish va dori-darmonlar bilan yordam berishni tashkil qiladi, yuqori malakali tibbiy yordamni rivojlantirish, takomillashtirish bo‘yicha tadbirlarni ishlab chiqadi va amalga oshiradi, ilg‘or tajriba hamda tibbiyot fani va texnikasining yutuqlarini sog‘liqni saqlash amaliyotiga joriy etishni ta’minlaydi;
 bolalarni jismoniy va gigiyenik tarbiyalash va ularni sog‘lomlashtirish tadbirlarini ishlab chiqadi;
 birlashma sog‘lomlashtirish obyektlarida kurort omillaridan oqilona foydalanishning samaraliroq usullarini joriy etishni ta’minlaydi;
 o‘ziga qarashli sog‘liqni saqlash muassasalari uchun davolash-profilaktika va sanatoriy-kurort yordamini tashkil etish va takomillashtirish masalalari, shuningdek, sanitariya va epidemiyaga qarshi kurash masalalari bo‘yicha uslubiy ko‘rsatmalar ishlab chiqadi;
 birlashmaga qarashli sog‘liqni saqlash muassasalarini dori-darmonlar, bemorlarga qarash buyumlari, tibbiyot anjomlari, transport, inventar va fond materiallari bilan ta’minlashni amalga oshiradi, shuningdek, tibbiyot asbob-uskunalari sotib olishda ko‘maklashadi;
 o‘ziga qarashli muassasalarda kapital qurilish va asosli tuzatish ustidan rejalashtirishni, rahbarlik qilishni va nazoratni, shuningdek, texnika xavfsizligiga rioya qilishni nazorat qilishni amalga oshiradi;
 Moliya vazirligi oldiga o‘ziga qarashli muassasalarni mablag‘ bilan ta’minlash masalalarini qo‘yadi hamda ularning moliya-xo‘jalik faoliyati ustidan nazorat (tekshirish, taftish)ni amalga oshiradi;
 buxgalteriya hisobini yuritadi, belgilangan shaklda buxgalteriya va statistika axborotlarini, shuningdek, tizim bo‘yicha yig‘ma hisobotlarni tuzadi va O‘zbekiston Respublikasi Sog‘liqni saqlash va Moliya vazirliklariga taqdim etadi;
 birlashma davolash-profilaktika muassasalarini malakali tibbiyot kadrlari bilan butlash choralarini ko‘radi, kadrlar joy-joyiga to‘g‘ri qo‘yilishini ta’minlaydi, ularni tanlash va joy-joyiga qo‘yishni nazorat qiladi, mazkur masala bo‘yicha amaldagi nizomlarga muvofiq o‘rta tibbiyot xodimlarining o‘z mutaxassisliklari bo‘yicha malaka oshirishini, attestatsiyadan o‘tishini tashkil qiladi. Vrachlarni attestatsiyadan o‘tkazish mavjud nizomlarga muvofiq O‘zbekiston Respublikasi Sog‘liqni saqlash vazirligining attestatsiya komissiyalarida o‘tkaziladi.
 1. Tibbiyot-sanitariya birlashmasiga rahbarlik qilish bir vaqtning o‘zida O‘zbekiston Respublikasi sog‘liqni saqlash vazirining o‘rinbosari hisoblanuvchi birlashma boshlig‘i tomonidan amalga oshiriladi. U:
 birlashma sog‘liqni saqlash muassasalarida davolash-profilaktika va sanitariya-epidemiyaga qarshi kurash ishlarining qo‘yilishini, shuningdek, barcha bo‘ysunuvchi muassasalar va tashkilotlarda xo‘jalik faoliyatini nazorat qilish;
 birlashmaga beriladigan pul va moddiy boyliklarni taqsimlash;
 davlat banki bo‘limlarida hisob-kitob va boshqa schyotlarni ochish va yopish, to‘lov topshiriqlari, cheklarga imzo qo‘yish va schyotlarni akseptlash;
 tasdiqlangan rejalar va smetalarga muvofiq zarur tibbiyot asbob-uskunalari, dori-darmonlar olish va sog‘liqni saqlash obyektlari qurilishi uchun shartnomalar va bitimlar tuzish, shu jumladan, xorijiy firmalar, qo‘shma korxonalar bilan;
 birlashma bo‘limlari hamda bo‘ysunuvchi muassasalar va xo‘jaliklar to‘g‘risidagi nizomni, ularning tuzilmasi va shtatlarini tasdiqlash, xodimlarning lavozim maoshlariga qo‘shimcha to‘lovlar belgilash haqida taklif kiritish;
 buyruqlar, yo‘riqnomalar va uslubiy ko‘rsatmalar chiqarish va ularning bajarilishini tekshirish;
 birlashma xodimlarini ishga qabul qilish va ishdan bo‘shatish;
 birlashmaga qarashli muassasalarda mehnat intizomini, qonuniylikni, ma’naviy-ruhiy iqlimni mustahkamlash bo‘yicha zarur tadbirlarni amalga oshirish;
 birlashma ehtiyojlari uchun belgilangan tartibda mulkiy va moddiy boyliklarni olish;
 birlashmaga qarashli muassasalarda mehnatni muhofaza qilish va texnika xavfsizligi, ishlab chiqarish sanitariyasi va gigiyenasining holati ustidan nazoratni amalga oshirish;
 birlashmani bosh konsultantlari ish rejalarini tasdiqlash, ularning ishini nazorat qilish hamda tegishli mutaxassisliklar bo‘yicha tibbiy xizmat ko‘rsatish sifatini yaxshilash maqsadida profilaktika va davolashning ijtimoiy masalalari bo‘yicha ko‘rsatmalar berish; davolash va tashhis qo‘yishning yangi usullarini joriy etganliklari hamda samarali faol ishlari uchun bosh konsultantlarni birlashmaning tegishli jamg‘armasi hisobidan rag‘batlantirish hukuqiga egadir.
 2. Birlashma huzurida boshliq (rais), uning o‘rinbosari, birlashma apparati rahbar xodimlari, davolash-profilaktika muassasalari rahbarlari, shuningdek, bu ishga O‘zbekiston Respublikasi Sog‘liqni saqlash vazirligi tomonidan jalb qilinadigan mutaxassislardan iborat tarkibda doimiy ishlovchi tibbiyot Kengashi tuziladi.
 Tibbiyot Kengashining qarorlari Tibbiyot-sanitariya birlashmasi boshlig‘ining buyruqlari bilan turmushga tatbiq etiladi.
 Tibbiyot-sanitariya birlashmasi “Sog‘liqni saqlash” sohasi bo‘yicha budjetdan ajratiladigan mablag‘lar va O‘zbekiston Respublikasi respublika budjetida nazarda tutilgan qonunchilik bilan taqiqlanmagan boshqa manbalardan tushgan tushumlar hisobiga O‘zbekiston Respublikasi Moliya vazirligi tomonidan mablag‘ va moddiy-texnika resurslari bilan ta’minlanadi.